**Dirk Schuster** (s. 29. joulukuuta 1967) on saksalainen jalkapallovalmentaja ja entinen puolustaja. Toukokuusta 2022 lähtien hän on toiminut FC Kaiserslauternin päävalmentajana.

Ura pelaajana
-------------

Schuster hankki jalkapallo-oppinsa FC Karl-Marx-Stadtin juniorijoukkueissa ja voitti vuonna 1986 DDR:n junioriliigan mestaruuden seuran II-joukkueen paidassa. Läpimurtonsa edustusjoukkuetasolla Schuster Sachsenring Zwickaussa, jossa pelasi syyskauden 1987. Tammikuussa 1988 hän siirtyi 1. FC Magdeburgiin, jossa pelasi puolitoista kautta DDR-Oberligassa. 

Vuonna 1990 Schuster siirtyi Eintracht Braunschweigiin, jossa pelasi 2. Bundesliigaa. Menestyksekkäimmät pelivuotensa Schuster edusti Karlsruhea, jonka edustusjoukkueessa hän urakoi vuosina 1991–1997 yli 160 liigaottelua. KSC:n kanssa Schuster pääsi myös europeleihin ja oli mukana *Wunder am Wildparkin* joukkueessa, joka murskasi Valencian UEFA Cupissa vuonna 1993. 

Jätettyään KSC:n vuonna 1997 Schuster jatkoi vielä peliuraansa ja edusti 2000-luvun taitteessa useita eri seuroja, mutta vailla mainittavaa menestystä. Hän lopetti pelaajauransa kaudella 2006/07 ASV Durlachin pelaajavalmentajana.

Maajoukkuetasolla Schuster edusti DDR:n maajoukkuetta sekä junioritasolla että A-maajoukkueessa. Hän oli mukana voittamassa alle 198-vuotiaiden Euroopan mestaruutta vuonna 1986 ja alle 20-vuotiaiden MM-pronssia vuotta myöhemmin. DDR:n A-maajoukkueessa hän pelasi neljä maaottelua vuonna 1990. Saksan jälleenyhdistymisen jälkeen Schuster edusti maajoukkuetta kolmessa ottelussa vuosina 1994–1995. 

### Meriitit pelaajana

* U18 Euroopan mestaruus: 1986
* U20 MM-pronssia: 1987
* Saksan cup
	+ Hopeaa: 1996

Ura valmentajana
----------------

Valmennusuransa Schuster aloitti kesällä 2006 ASV Durlachin pelaajavalmentajana. Hän opiskeli valmentajantutkinnon Kölnin urheiluakatemiassa, josta valmistui vuonna 2007 muun muassa yhdessä Viktor Skrypnykin ja Jos Luhukayn kanssa.  Schusterin valmennusura jatkui kesällä 2009 Stuttgarter Kickersin peräsimessä.  Hän luotsasi seuraa Regionalligassa ja pesti huipentui sarjan voittoon sekä nousuun 3. Ligaan kauden 2011/12 päätteeksi. Sarjatasoa ylempänä menestys jäi kuitenkin heikoksi ja seura erotti Schusterin marraskuussa 2012. 

Pian Kickers-potkujensa jälkeen, aivan joulukuun 2012 lopussa Schusterista tuli SV Darmstadtin päävalmentaja.  Schusterin johdolla Darmstadt on tehnyt noususuhtaista tulosta. Vuonna 2013 seura voitti Hessenin cupin ja kaudella 2013/14 seura juhli nousua 2. Bundesliigaan voitettuaan DSC Arminia Bielefeldin nousukarsinnoissa. Menestys jatkui kaudella 2014/15, kun Schuster luotsasi Darmstadtin yllättäen sarjakakkosena historiallisesti Bundesliigaan.  Kauden jälkeen seura teki Schusterin kanssa kolmivuotisen jatkosopimuksen.  Darmstadtin debyyttikausi 2015/16 Bundesliigassa sujui kohtalaisesti ja joukkue onnistui säilyttämään pääsarjapaikkansa kahden pisteen erolla putoamisviivaan. Kauden jälkeen Schuster siirtyi kolmivuotisella sopimuksella FC Augsburgin päävalmentajaksi.

Schusterin pesti Augsburgissa jäi lyhyeksi. Joukkueen kausi Bundesliigassa alkoi heikosti, kun se voitti vain kolme pelaamistaan 14 ottelusta syyskaudella. Lopulta seurajohto erotti Schusterin tehtävistään joulukuun puolivälissä 2016.

Joulukuussa 2017 Schuster palasi 2. Bundesliigan putoamiskamppailuun vajonneen SV Darmstadt 98:n päävalmentajaksi. Schusterin johdolla Darmstadt nousi kauden päätteeksi 2. Bundesliigan keskikastiin ja oli 10:s. Kaudella 2018/19 Darmstadt vajosi jälleen putoamiskamppailuun ja seurajohto erotti Schusterin tehtävistään helmikuussa 2019, kun Darmstadt oli vain neljä pistettä putoamisviivan yläpuolella.

Elokuun lopulla 2019 Schusterista tuli Erzgebirge Auen päävalmentaja. Debyyttikaudellaan Schuster luotsasi Auen 2. Bundesliigassa seitsemänneksi, mikä oli joukkueen paras sijoitus lähes kymmeneen vuoteen. Kaudella 2020/21 joukkue jäi keskikastiin sijalle 12 ja kauden jälkeen seura ei jatkanut Schusterin sopimusta.

Toukokuussa 2022 Schusterista tuli FC Kaiserslauternin päävalmentaja. Schuster valmensi seuraa kauden kolmessa viimeisessä ottelussa, mutta joukkue ei saavuttanut niistä ainoatakaan voittoa. Kausi päättyi näin 3. Ligassa kolmannelle sijalle ja FCK eteni nousukarsintoihin. Schusterin johdolla FCK voitti Dynamo Dresdenin yhteismaalein 2–0 ja nousi neljän vuoden tauon jälkeen 2. Bundesliigaan.

### Meriitit valmentajana

* 2. Bundesliiga
	+ Hopeaa: 2015
* Hessenpokal: 2013
* Regionalliga Süd: 2012
* Vuoden jalkapallovalmentaja Saksassa: 2016

Lähteet
-------

1. ↑  Dirk Schuster
2. ↑  Dirk Schuster
3. ↑  Griff in die Pralinenschachtel - Abschluss des 54. DFB-Fußball-Lehrer-Lehrgangs
4. ↑  Dirk Schuster ist neuer Kickers Trainer
5. ↑  Stuttgarter Kickers trennen sich von Schuster
6. ↑  "Insider" Schuster soll die Lilien retten
7. ↑  Darmstadt 98 – Deutschlands schönste Fußballromanze
8. ↑  Trainer Schuster verlängert vorzeitig bis 2018
9. ↑  Schuster folgt auf Weinzierl
10. ↑  Augsburg sack manager Dirk Schuster and his coaching staff
11. ↑  Alter Bekannter: Schuster kehrt nach Darmstadt zurück
12. ↑  SV 98 stellt Dirk Schuster frei
13. ↑  Erzgebirge Aue holt Dirk Schuster als Meyer-Nachfolger
14. ↑  Trennung besiegelt: Aue und Dirk Schuster gehen getrennte Wege
15. ↑  FCK stellt Marco Antwerpen frei – Dirk Schuster übernimmt
16. ↑  Herzlich willkommen zurück in der 2. Bundesliga, 1. FC Kaiserslautern!


|  |  |  |
| --- | --- | --- |
| Edeltäjä:**Joachim Löw** | **Kicker Mann des Jahres**2015 | Seuraaja:**Toni Kroos** |

|  |  |  |
| --- | --- | --- |
| Edeltäjä:**Dieter Hecking** | **Vuoden jalkapallovalmentaja Saksassa**2016 | Seuraaja:**Julian Nagelsmann** |

|  |  |  |
| --- | --- | --- |
| Edeltäjä:**Jürgen SeebergerTorsten Frings** | **SV Darmstadt 98:n päävalmentaja**12/2012–201612/2017–2/2019 | Seuraaja:**Norbert MeierDimitrios Grammozis** |

|  |  |  |
| --- | --- | --- |
| Edeltäjä:**Markus Weinzierl** | **FC Augsburgin päävalmentaja**7–12/2016 | Seuraaja:**Manuel Baum** |

|  |  |  |
| --- | --- | --- |
| Edeltäjä:**Daniel Meyer** | **Erzgebirge Auen päävalmentaja**8/2019–2021 | Seuraaja:**Aleksei Shiplevskii** |

|  |  |  |
| --- | --- | --- |
| Edeltäjä:**Marco Antwerpen** | **FC Kaiserslauternin päävalmentaja**5/2022– | Seuraaja:**–** |

|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* VIAF

 |
|  |
| Kansalliset | 
* Saksa

 |
|  |
| Henkilöt | 
* Deutsche Biographie

 |

 |